KIRJALLINEN KYSYMYS P-0192/02 esittäjä(t): Giuseppe Pisicchio (PPE-DE) komissiolle. Erityistuet Italian maataloudelle.



Virallinen lehti nro 172 E , 18/07/2002 s. 0164 - 0165



KIRJALLINEN KYSYMYS P-0192/02 esittäjä(t): Giuseppe Pisicchio (PPE-DE) komissiolle (30. tammikuuta 2002) Aihe: Erityistuet Italian maataloudelle Pitkään jatkuneet poikkeukselliset ilmasto-olosuhteet ja harvinaisen pitkä talvi 20012002 yhdessä kuivuuden ja pakkasen kanssa ovat aiheuttaneet eteläisessä Euroopassa, erityisesti Italiassa, hyvin huolestuttavia tilanteita. Eräillä maatalouden aloilla, joilla tuotanto keskittyy syksyyn ja talveen, on jouduttu suoranaiseen hätätilaan. Etenkin Etelä-Italiassa tällaisten alojen osuus alkutuotannosta on huomattava. Eräs pahiten kärsineistä alueista on Puglia, jossa hedelmä- ja vihannestuotanto on laskenut dramaattisesti (2060 prosenttia). Kyseiselle alueelle tärkeillä vehnä- ja artisokkaviljelmillä tuotannon on ilmoitettu laskeneen jopa 80 prosentilla ja taloudelliset menetykset on arvioitu vähintään 100 miljoonaksi euroksi. Tuotannon voimakas supistuminen on merkinnyt myös kuluttajahintojen kohtuutonta nousua ja huolestuttavia inflatorisia vaikutuksia jopa siinä määrin, että oikeusviranomaiset ovat kiinnittäneet asiaan huomiota. Tilanne on erityisen vakava, varsinkin kun voimassa olevassa yhteisön säännöstössä ei oteta huomioon, että nyt suuriin vaikeuksiin joutuneet tärkeät maatalouden alat ovat tuotannon luonteen vuoksi hyvin alttiita ilmasto-olosuhteille. Katsooko komissio, että näille aloille olisi tämän vuoksi myönnettävä erityistukia? Franz Fischlerin komission puolesta antama vastaus (20. helmikuuta 2002) Komissiolle ei ole vielä toimitettu virallisia tietoja Italian poikkeuksellisten ilmasto-olosuhteiden vaikutuksista. Koska kyseisten lähes luonnononnettomuuksina pidettävien ilmasto-olosuhteiden aiheuttamat tuhot ovat mittavia, tuhoista kärsineiden viljelymaiden kunnostamiseen voidaan myöntää Euroopan maatalouden ohjaus- ja tukirahaston (EMOTR) ohjaus- ja tukiosastosta yhteisön tason yhteisrahoituksen piiriin kuuluvia erityistukia voimassa olevien yhteisön säännösten nojalla. Muita kuin tavoite 1 -alueita koskevissa maaseutualueiden kehittämissuunnitelmissa määriteltyjen tukitoimien ja Italian alueita koskevien toimenpideohjelmien yhteydessä voidaan käynnistää toimet luonnononnettomuuksien vahingoittamien maatalouden tuotantomahdollisuuksien elvyttämiseksi sekä ottaa käyttöön asianmukaiset torjuntavälineet Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(1) 33 artiklan 12:nnen luetelmakohdan mukaisesti. Jotkin Italian alueet ovat jo hyödyntäneet tätä mahdollisuutta ohjelmissaan aikaisempien luonnononnettomuuksien aiheuttamien tuhojen korjaamiseksi. Edellä mainittujen seikkojen perusteella komissio on valmis tarkastelemaan Italian viranomaisten mahdollisesti esittämiä ehdotuksia ottamalla huomioon voimassa olevat lainsäädäntöön ja rahoitukseen liittyvät rajoitukset. EMOTR:n tuella voidaan kuitenkin kattaa ainoastaan maatalouden tuotantomahdollisuuksia koskevat investoinnit, mutta ei tulonmenetyksiä, joiden osalta mahdollisesti myönnettävät tuet komissio hyväksyy perustamissopimuksen valtiontukia koskevan 87 ja 88 artiklan mukaisesti. (1) EYVL L 160, 26.6.1999.